竹夫人歌
作者：王質
朝代：宋

paragraphs: 君不見黄金屋裏貯阿嬌，咳唾隨風飛九霄。
寵極妬深恩愛絕，長門畢竟成蕭條。
又不見明妃千載居深苑，年年不識春風面。
一朝上馬出君門，萬里關山紫臺遠。
來來去去春空絲，鶑鶑燕燕能幾時。
百年不辦專房計，萬事翻覆仍難期。
豈如道人青奴元不惡，金蠶玉燕慵梳掠。
眼眼相看似有情，誰念佳人翠袖薄。
迢迢良夜款相親，玉窗冰簟夢無塵。
西風索索暫別去，一歲一回重見君。
重見君，猶勝姮娥不嫁人。